A4-0305/96

Päätöslauselma komission kertomuksesta yhteisen kalastuspolitiikan valvonnasta (KOM(96)0100 - C4-0213/96)

Euroopan parlamentti, joka

- ottaa huomioon komission kertomuksen (KOM(96)0100 - C4-0213/96),

- ottaa huomioon kalatalousvaliokunnan mietinnön ja budjettivaliokunnan lausunnon (A4-0305/96),

A. ottaa huomioon, että yhteisen kalastuspolitiikan menestyminen vaatii kalastuspolitiikan kaikki puolet kattavaa tehokasta valvonta- ja hallintojärjestelmää,

B. ottaa huomioon, että suojelutoimenpiteiden noudattaminen ja kalavarojen hallinta vaatii entistä enemmän vastuuntuntoa kaikilta kalastuselinkeinon toimijoilta ja myös jäsenvaltioilta, joiden on kannustettava ja pantava täytäntöön kalavarojen hoitoon ja kalastajien järjestöjen oma-aloitteiseen kalavarojen hoitoon liittyviä toimenpiteitä,

C. katsoo, että on tärkeää varmistaa tehokkaiden valvontaohjelmien täytäntöönpano kaikkien yhteisön kalastuslaivastojen osalta, rannikko- ja syvänmeren kalastusalukset mukaan lukien,

D. katsoo, että rangaistusten käyttöönotto on tärkeä osa yhteisen kalastuspolitiikan valvonnassa, mutta että sillä on merkitystä ainoastaan silloin, jos rikkomuksia todetaan,

E. on tietoinen viimeaikaisista parannuksista kansallisissa kalastuksen valvontaohjelmissa, mutta ottaa huomioon, että yhteisen kalastuspolitiikan tehokas valvonta vaatii laajoja muutoksia kaikkien jäsenvaltioiden valvontaohjelmiin, jotka toteutetaan yhdessä kalastajien järjestöjen ja alueellisten hallintoviranomaisten kanssa,

F. ottaa huomioon, että valvonnan tehostamiseksi ja kalavarojen säilyttämis- ja valvontatoimenpiteiden noudattamisen edistämiseksi olisi paljastettava säännöt, joita ei ole noudatettu paikallisesti yhtenäisillä alueilla, ja syyt, miksi niitä ei ole noudatettu,

G. ottaa huomioon, että yhteisön avun myöntämisen ehdoksi on asetettava yhteisön kalastuslainsäädännön noudattaminen, jota on laajalti tarkistettava toissijaisuusperiaatteen soveltamisen valossa ja yhdessä kalastajien järjestöjen kanssa,

H. ottaa huomioon, että voimassaolevat tekniset säännöt eivät yksinään riitä takaamaan tasapainoa kalavarojen ja pyynnin välillä,

I. tunnustaa EU:n kalastuksen laajuuden kansainvälisillä vesillä ja kolmansien maiden vesillä,

J. ottaa huomioon, että yhteisen kalastuspolitiikan päätavoitteisiin kuuluu kalastuskapasiteetin sopeuttaminen olemassa oleviin kalavaroihin, ja että kyseistä tavoitetta ei voida saavuttaa muuten kuin irrottamalla tarvittava rahoitus tuotannon muuntamiseksi ja alan työpaikkojen säilyttämiseksi,

K. ottaa huomioon, että rakennemuutosten tavoitteissa ja yksityiskohtaisissa säännöissä on otettava huomioon kalastustyypit ja kalastustavat sekä niiden vaikutus kalavaroihin ja meriympäristöön, tarjoamalla mahdollisuuksia ja interventio-ohjelmia työllisyyden tukemiseksi aloilla, jotka asettavat etusijalle biologisen tasapainon ja lajien monimuotoisuuden säilyttämisen,

L. ottaa huomioon, että kalastuksen työllistävä vaikutus kalastuksesta riippuvaisilla alueilla on tarpeen ottaa huomioon, ja että erityistä huomiota on kiinnitettävä rannikon pienimuotoiseen kalastukseen, koska alan toiminta on supistunut ja koska alueilla, joissa toimintaa harjoitetaan erittäin usein, on erityispiirteitä,

M. ottaa huomioon, että kalastusteollisuus tarjoaa kovasti kaivattuja työpaikkoja unionin syrjäisillä rannikkoalueilla;

1. Kehottaa jäsenvaltioita ottamaan huomioon komission valvontaa koskevassa kertomuksessa esittämät johtopäätökset ja edistämään innovatiivisia, uudenaikaiseen tietotekniikkaan perustuvia valvontamenetelmiä;

2. Katsoo, että puutteet valvontaa ja seurantaa koskevien asetusten kansallisessa täytäntöönpanossa ovat osoitus jäsenvaltioiden poliittisen tahdon puuttumisesta tällä alueella; katsoo, että tämä puute on korjattava, jotta valvontatoimenpiteet olisivat tehokkaita; katsoo, että tämä tilanne osoittaa, että yhteinen kalastuspolitiikka ei nykyisessä muodossaan voi säilyttää kalavaroja;

3. Tukee tavoitetta koskien yli 15 metriä pitkien alusten satelliittivalvontaa vuodesta 1999 alkaen; pyytää, että kyseisille aluksille tarvittavien laitteiden asennukseen myönnetään yhteisön rahoitusta;

4. Pyytää komissiota tutkimaan mahdollisuutta olla myöntämättä, jäädyttää, alentaa tai peruuttaa asetuksen (ETY) N:o 3699/93 tai asetuksen (ETY) N:o 3687/91 mukaista taloudellista tukeaan siinä tapauksessa, että neuvoston asetuksen (ETY) N:O 2847/93 ja (ETY) N:O 3759/92 määräyksiä ei noudateta, sekä mahdollisuutta määrätä rangaistuksia, joihin voi kuulua kiintiöiden vähentäminen tai muut varoittavat rangaistukset, kaikista vakavimmissa ja toistuvissa rikkomuksissa;

5. Katsoo, että kalatalousalalla toimiville olisi määrättävä samanlaisesta rikkomuksesta samanasteinen rangaistus kaikkialla Euroopan unionissa;

6. Kehottaa neuvostoa yhteisymmärryksessä jäsenvaltioiden kanssa toimimaan sen kieltämiseksi, että asetusten vastaisia verkkoja pidetään kalastusaluksella kalastustoiminnan harjoittamisen aikana;

7. Katsoo, että Euroopan unionin tarkastuselimille olisi annettava suuremmat valtuudet riippumattoman ja tehokkaan valvonnan täydelliseksi suorittamiseksi;

8. Kehottaa jäsenvaltioita tehostamaan toimintaansa kalatuotteiden markkinoinnin ja kuljetusten valvomisessa neuvoston asetuksessa (ETY) N:o 2847/93 niille myönnettyjen toimivaltuuksien mukaisesti;

9. Kehottaa komissiota muotoilemaan uudelleen mahdollisimman pian kutuajan noudattamista koskevat säännöt yksityiskohtaisen, eri kalalajien biologisia uusiutumisjaksoja koskevan tieteellisen arvioinnin pohjalta, ottaen huomioon myös vaatimukset merialueiden kalastusalusten koosta ja kalastettavista kalalajeista;

10. Pyytää komissiota kiireisesti valmistelemaan kertomuksen valvontaohjelmista kansainvälisillä vesillä ja niiden kolmansien maiden vesillä, joiden kanssa unioni on tehnyt kalastussopimuksen; toteaa, että tämän kertomuksen ei tule rajoittua ainoastaan nykytilanteen kuvaamiseen, vaan että siinä on myös arvioitava, miten hyvin ohjelmat varmistavat lainsäädännön noudattamisen ja että sen tulee tarvittaessa antaa mahdollisia parannussuosituksia; pyytää komissiota myös korjaamaan yhteisön vesialueilla ja kansainvälisillä vesillä suoritetun valvonnan välillä vallitsevan epätasapainon;

11. Pyytää komissiota esittämään mahdollisimman pikaisesti kertomuksen neuvostolle ja Euroopan parlamentille vaihtoehtoisten valvontamenetelmien tehokkuudesta sekä rikkomusten havaitsemisen että kustannusten osalta (ilmasta käsin, merellä, satamassa, kuljetuksen aikana ja markkinoilla);

12. Suhtautuu myönteisesti komission aloitteisiin jäsenvaltioiden välisen yhteistyön varmistamiseksi EU:n alusten satamassa käyntien osalta silloin, kun ne tapahtuvat muilla kuin sen valtion vesillä tai satamissa, jonka laivastoon alus kuuluu;

13. Kehottaa neuvostoa toteuttamaan tasapuolisen, PESCAside-nimisen ohjelman kalastuslaivastojen pienentämiseksi alueilla, joilla se on tieteellisesti perusteltua, kalavarojen kestävän käytön varmistamiseksi. Näissä toimissa on otettava täysin huomioon yhteiskunnallis-taloudelliset seuraukset alueille, jotka ovat riippuvaisia kalastuksesta, ja annettava riittävä korvaus asianosaisille kalastajille samaan tapaan kuin korvauksia on annettu yhteisön viljelijöille;

14. Kehottaa komissiota laatimaan ehdotuksia hajautetuksi valvontajärjestelmäksi, jossa kalatuottajat osallistuisivat suoraan kalastusta koskevaan päätöksentekoon; uskoo voimakkaasti, että tämä lähestymistapa johtaisi suurempaan vastuuntuntoon ja luottamukseen alalla toimivien keskuudessa;

15. Kehottaa neuvostoa hyväksymään IV monivuotisen kalastuksen ohjausohjelman, jossa otetaan huomioon erilaisten kalastusvälineiden vaikutus ympäristöön ja myös syntyneet työpaikat saaliiseen nähden sekä kalastuskapasiteetin saattaminen tasapainoon kalavarojen kanssa kestävällä pohjalla ja erityisesti ne vaikutukset, joita kalavarojen säilyttämistä yhä enemmän vaikeuttavilla erilaisilla saasteilla on kalavaroihin;

16. Kehottaa neuvostoa ulottamaan yhteisön tuet järjestöihin ja yrityksiin, jotka toimivat kalastusalan markkinoinnin, teollisuuden ja liikenteen alalla;

17. Kehottaa puhemiestään välittämään tämän päätöslauselman komissiolle ja neuvostolle.